'SMS afstemning. Din kommune er udvalgt som forsøgskommune', lyder det i en sms, der ifølge Økonomi- og Indenrigsministeriet lige nu florerer.

Men det er ikke korrekt, understreger ministeriet.

Læs også : GUIDE Sådan stemmer du til folketingsvalget

- Man kan kun stemme ved personligt fremmøde på det afstemningssted, man hører til, og som fremgår af ens valgkort, fastslår ministeriet i en skrivelse.Hilsen fra ministeriet

Modtageren af sms'en opfordres til at besvare beskeden med partibogstav og kandidatnavn, og sms'en afsluttes med en hilsen fra netop Indenrigsministeriet.

Men der gennemføres ikke forsøg med sms-afstemning, og det er ikke muligt at stemme per sms, understreger ministeriet.

Man kan som altid kun stemme ved personligt fremmøde på det afstemningssted, man hører til, og som fremgår af ens valgkort, med mindre man altså har brevstemt på forhånd.

Ikke muligt at stemme via sms

Christine Boeskov, der er valgkonsulent i Økonomi- og Indenrigsministeriet, forklarer, hvad ministeriet ved om den falske sms:

- Vi har fra en vælger fået oplysning om, at han har modtaget en sms, som opfordrer til, at han afgiver sin stemme til folketingsvalget via sms til et bestemt nummer, siger Christine Boeskov.

- Den sms er i allerhøjeste grad falsk. Økonomi- og Indenrigsministeriet har ikke udsendt sms'er med opfordringer til at stemme via sms. Det er ikke muligt at stemme via sms, og hvis man vil stemme til folketingsvalget i dag, skal man gå ned på sit valgsted, siger hun.

Hvor mange har modtaget sms'en?

- Vi kender ikke omfanget af problemet, men vi har vurderet, at det er værd at advare imod.

Hvad gør I nu?

- Nu har vi i første omgang advaret vælgerne mod at have tiltro til sms'en, og så må vi efterfølgende vurdere, om vi skal gå videre med det. Det har vi ikke taget stilling til endnu, siger Christine Boeskov.